འི་ཕྱིར། །ཞེས་གསུངས་ཞིང་། ཐེག་ཆེན་གྱི་ཆོས་ཟབ་ཅིང་རྒྱ་ཆེ་བ་རྣམས་ཐོས་པའི་ཕན་ཡོན་ཚད་མེད་དེ། གཟུངས་ཀྱི་དབང་ཕྱུག་རྒྱལ་པོས་ཞུས་པའི་མདོ་ལས། སངས་རྒྱས་སྤྱན་གྱི་ཞིང་གང་ངས་མཐོང་བ། །རིན་ཆེན་བཀང་སྟེ་དེ་བཞིན་གཤེགས་བྱིན་ཡང་། །འདི་ལྟ་བུ་ཡི་ཆོས་འདི་མ་ཐོས་ན། །དེ་ནི་བསོད་ནམས་ཆུང་ཞེས་ང་སྨྲའོ། །གང་གིས་དམ་པའི་དོན་ལྡན་ཕྲ་ཟབ་པ། །མདོ་སྡེ་བཟང་པོ་འདི་ནི་ཐོས་གྱུར་ནས། །ཀུན་ཏུ་འཛིན་ཞིང་བཟུང་ནས་ཀློག་བྱེད་པ། །འདི་ནི་དེ་བས་བསོད་ནམས་མཆོག་ཏུ་འཕགས། །འདི་ལྟར་རྒྱལ་བའི་ཆོས་ཀྱིས་ཉེར་གནས་ཤིང་། །ཆོས་ཀྱི་ངེས་པར་འབྱུང་གི་ཟང་ཟིང་མིན། །དེ་བས་གང་ཞིག་བདེ་གཤེགས་ཆོས་འཛིན་པ། །དེ་ནི་སངས་རྒྱས་ཀུན་ལ་བྱས་པ་གཟོ། །ཞེས་སོགས་ཐེག་ཆེན་དམ་པའི་ཆོས་ཚིགས་སུ་བཅད་པ་གཅིག་ཐོས་པ་དང་འཛིན་པ་སོགས་ཀྱི་ཕན་ཡོན་ཚད་མེད་པ་མདོ་ལས་གསུངས་པ་བཞིན་ནོ། །རྒྱུའི་ཐེག་པ་ལས་ཆེས་འཕགས་པ་འབྲས་བུ་གསང་སྔགས་རྡོ་རྗེའི་ཐེག་པ་ནི་སངས་རྒྱས་འཇིག་རྟེན་དུ་བྱོན་པ་ལས་ཀྱང་ཤིན་ཏུ་དཀོན་ཞིང་། བརྒྱ་ལམ་རེས་འགའ་ཙམ་ལས་ཐོས་པར་དཀའ་ལ། གང་ཐོས་པ་ན་འབྲས་བུ་མཆོག་གི་གོ་འཕང་ལ་ངེས་པར་དབུགས་དབྱུང་བ་དང་འདྲ་སྟེ། སྒྱུ་འཕྲུལ་གསང་བ་སྙིང་པོ་ལས། བསྐལ་པ་ཞིང་གི་རྡུལ་སྙེད་དུ། །ཤིན་ཏུ་སྦྱངས་ལ་རབ་གནས་ཤིང་། །དཀྱིལ་འཁོར་མ་ལུས་བསྙེན་པ་ཡི། །འབྲས་བུ་གསང་ཆེན་འདི་ཡིན་ཏེ། །ཞེས་གསུངས་པ་བཞིན་དང་། སྔགས་བླ་མེད་ཀྱི་ལམ་ཐམས་ཅད་ཀྱི་མཐར་ཐུག་པ་ནི། དབང་བཞི་པའི་ལམ་སེམས་ཀྱི་ཆོས་ཉིད་རིག་སྟོང་གཉུག་མ་དོན་གྱི་འོད་གསལ་ལྷན་ཅིག་སྐྱེས་བའི་ཡེ་ཤེས་རྫོགས་པ་ཆེན་པོ་ལ་མཐར་ཐུག་པ་ཡིན་པའི་ཕྱིར། ལམ་དེས་མཐར་ཐུག་གི་འབྲས་བུ་མངོན་དུ་བྱེད་ཅིང་དེ་ལས་ལྷག་པའི་ལམ་གཞན་མེད་དེ་རྒྱུད་གསང་བ་སྙིང་པོ་ལས། འབྱུང་དང་མ་འོངས་ཐམས་ཅད་ཀུན། །འདི་ཡིས་ལྷུན་གྱིས་གྲུབ་པར་འགྱུར། །འདི་ནི་གསང་ཆེན་ངེས་པ་ཡི། །འབྲས་བུ་ལམ་དུ་གྱུར་པ་ཡིན། །རྒྱལ་བའི་དཀྱིལ་འཁོར་མ་ལུས་ལ། །འདི་ལས་གསང་བའི་ངེས་དོན་མེད། །བཙལ་ཀྱང་རྒྱལ་བས་མི་བརྙེས་སོ། །ཞེས་གསུངས་པ་ལྟ་བུ་ཡིན་པས་ན། རྒྱུ་འབྲས་ཐེག་པ་ཀུན་དང་མཐར་ཐུག་རྫོགས་པ་ཆེན་པོའི་རྒྱུད་དོན་གསལ་བར་བྱེད་པའི་བསྟན་བཅོས་ཆེན་པོ་འདི་རྣམས་དང་འབྲེལ་བའི་རྣམ་དཀར་གྱི་ཕུང་པོ་བསམ་པའི་ཡུལ་ལས་འདས་པ་ཡིན་ཏེ། མཐོང་ཐོས་དྲན་རེག་རྣམ་གྲོལ་གྱི་ལམ་ལ་འགོད་པར་འགྱུར་རོ། །རང་ལ་མེད་ན་ཆོས་སུ་མི་རྩི་བར་ཕྱོགས་རེའི་མིག་ཅན་དུ་སོང་བས། ཐེག་མཆོག་ཨ་ཏིའི་རྒྱུད་ལས་གསུང་བའི་འཇའ་ལུས་དང་བཏགས་གྲོལ་སོགས་ལ་སོམ་ཉི་བྱེད་པར་མི་རིགས་ཏེ། རྫོགས་ཆེན་ཁྲེགས་ཆོད་ཀྱི་ཉམས་ལེན་མཐར་ཕྱིན་པས་མ་དག་པའི་རླུང་སེམས་རང་འགགས་སུ་སོང་ནས་ལུས་རྡུལ་ཕྲན་དུ་དེང་བ་ཡོད་ལ། འོད་གསལ་ཐོད་རྒལ་གྱི་སྣང་བཞི་མཐར་ཕྱིན་ཚེ། གདོས་བཅས་རང་ལུས་འདི་འོད་དུ་ཡལ་ཏེ་རིག་པའི་ཡེ་ཤེས་འོད་གསལ་ཤིན་ཏུ་རྣམ་དག་གི་ངང་ལས་རང་ཤར་བའི་ཟུང་འཇུག་གི་ལྷ་སྐུ་ནམ་མཁའ་དང་མཉམ་པ་འགྲུབ་པ་ལ་འཇའ་ལུས་འོད་སྐུ་ཞེས་གསུངས་པ་འདི། རང་ལུས་འདི་ཉིད་ཉེར་ལེན་གྱི་རྒྱུར་བྱས་ནས་སྒྲུབ་དགོས་པ་གཏན་ནས་མིན་ནོ། །རིམ་ལྔར་ཕྲ་བའི་རླུང་སེམས་ལས་སྒྱུ་མའི་སྐུ་བསྒྲུབ་པ་འདི་ནི། རྣམ་ཤེས་དང་ཡེ་ཤེས། ལས་རླུང་དང་ཡེ་རླུང་གི་བྱེད་པ་འདྲེས་པ་ལས་བསྒྲུབ་པ་ཡིན་པས། འདི་མ་དག་པ་དང་དག་པ་སློབ་པ་དང་མི་སློབ་པའི་ལྷ་སྐུར་རིམ་བཞིན་གནས་འགྱུར་དགོས་པ་ཡིན་ནོ། །
སྔགས་ཕྱི་རྒྱུད་རྣམས་ལས་སྔགས་གྲུབ་པའི་མཐུས་འདོད་གཟུགས་ཀྱི་ལྷ་དང་སྐལ་བ་མཉམ་པའི་ལུས་སུ་གྱུར་ནས་མཁའ་སྤྱོད་ཀྱི་རིག་འཛིན་སོགས་གྲུབ་པ་ནི། སྔགས་ཀྱི་ལྷན་ཅིག་བྱེད་རྐྱེན་བྱས་པའི་མཐུས་རང་ལུས་འདི་ཉིད་དྭངས་མར་གནས་གྱུར་པ་ཡིན་ཏེ། དཔེར་ན་གསེར་འགྱུར་གྱིས་རྩིས་ལྕགས་ཉིད་གསེར་དུ་བསྒྱུར་བའམ། བཅུད་ཀྱིས་ལེན་པས་རྒས་ལུས་གཞོན་ནུར་གྱུར་པ་བཞིན་ནོ། །དེས་ན་འདི་གསུམ་ལ་ཕྲ་རགས་དང་དག་མ་དག་གི་ཁྱད་པར་གནམ་ས་ལྟར་ཡོད་པ་ཤེས་ན། འཕགས་སྐོར་གྱི་སྒྱུ་ལུས་བསྒྲུབ་ཚུལ་ཤེས་པས་རྙིང་མའི་འཇའ་ལུས་ཟེར་བ་བྱེ་མའི་འཆིང་བུ་ལྟར་འཇིག་ཟེར་བ། རྫོགས་ཆེན་གྱི་ཆོས་རྒྱུས་མེད་པའི་བབ་ཅོལ་གྱི་གཏམ་ཡིན་པའི་མཚངས་མངོན་དུ་རྟོགས་པར་འགྱུར་རོ། །རྫས་དང་སྔགས་དང་ཏིང་ངེ་འཛིན་དང་ལྷ་ཡི་ནུས་པས་རགས་ལུས་དྭངས་མར་སྦྱོང་ནུས་ན། མཚན་བཅས་ཐབས་ཀྱི་རྫོགས་རིམ་ཀུན་གྱི་བླ་མར་གྱུར་པ། མཚན་མ་མེད་པའི་རྫོགས་རིམ་ཨ་ཏིའི་ལམ་གྱིས། ཆོས་ཉིད་གཉུག་མའི་དོན་དང་། རང་བཞིན་འོད་གསལ་གྱི་སྣང་བ་དངོས་ཡུལ་དུ་བྱས་ཤིང་གོམས་པའི་མཐུ་ཡིས་རགས་ལུས་སྦྱང་ནུས་པ་ལྟ་ཅི་སྨོས། དེས་ན་འདི་ལ་ཐེ་ཚོམ་སྐྱེ་བའི་གནས་ཅུང་ཟད་ཀྱང་མེད་དོ། །
དེར་མ་ཟད་ཐུན་མོང་གི་ཐེག་པར་རྟེན་ནས་འབྱུང་བའི་སྣང་བ་དང་། རང་བཞིན་མེད་པའི་སྟོང་པ་ཉིད་བདེན་གཉིས་ཟུང་འཇུག་ཏུ་བཤད་པ་ལམ་གྱི་སྙིང་པོ་ཡིན་ལ། སྔགས་བླ་མེད་དུ་རྫོགས་པའི་རིམ་པ་ཟབ་མོའི་ཐབས་ལས་ཤར་བའི་སྒྱུ་ལུས་དང་འོད་གསལ་བའི་བདེན་གཉིས་ཟུང་དུ་འཇུག་པ་འདི་ལམ་གྱི་དངོས་གཞི་ཡིན་ཞིང་། འདི་ནི་རྒྱུ་ཡི་ཐེག་པ་ལས་སྦས་པའང་ཡིན་ནོ། །དེ་ལྟ་བུའི་བདེན་གཉིས་དེ་དག་གི་གནད་མཐར་ཐུག་པ་ནི། ཆོས་ཐམས་ཅད་ཀྱི་གནས་ལུགས་ངོ་བོ་ཀ་ནས་དག་པའི་སྟོང་ཉིད་འོད་གསལ་དང་། རང་བཞིན་ལྷུན་གྲུབ་ཏུ་གསལ་བའི་རང་གདང་འགག་མེད་གཉིས་ཟུང་དུ་འཇུག་པ་རྫོགས་པ་ཆེན་པོར་ལ་བཟླ་དགོས་པ་ཡིན་པས། ཨ་ཏི་ཡོ་གའི་དགོངས་པ་འདི་དག་མཐར་ཐུག་ངེས་པའི་དོན་ཡིན་ཕྱིར། མདོ་སྔགས་ཐམས་ཅད་ཀྱི་འབྲས་བུ་འདི་རང་ལ་ཐུག་པ་ཤེས་པར་བྱའོ། །བཏགས་གྲོལ་སོགས་ཀྱང་འཐད་དེ། ཐེག་པ་ཐུན་མོང་པའི་བཀའ་རྣམས་ལས་ཀྱང་། སོར་འབྲང་མའི་འཁོར་ལོ་རོ་ལ་ཐོགས་པའི་ལོ་རྒྱུས་དང་། གཟུངས་སྔགས་དམ་པ་ནང་དུ་བཅུག་པའི་མཆོད་རྟེན་གྱི་གྲིབ་མའམ་རླུང་ཕོག་པས་སྒྲིབ་པ་ལས་གྲོལ་བ་དང་། གཟུངས་སྔགས་ཟབ་མོ་སོགས་ལུས་ལ་འཆང་བ་དང་། གསང་སྔགས་ཁྱད་པར་ཅན་བཟླས་པའི་བྱེ་མས་གཤིན་པོའི་རུས་བུ་ལ་རེག་པས་ངན་སོང་ལས་གྲོལ་བ་ལ་སོགས་པ་བཏགས་པའམ་རེག་པས་གྲོལ་བའང་མང་དུ་གསུངས། དོན་ཡོད་མཆོད་པའི་ནོར་བུ་སྙིང་པོ་དང་། ཀཾ་ཀ་ནི་སོགས་རྩིག་པ་ལ་བྲིས་པ་འཆི་ཁར་མཐོང་ན་ངན་སོང་ལས་གྲོལ་བ་དང་། དེ་བཞིན་གཤེགས་པའི་སྐུ་རི་མོར་འབྲི་བའམ། བྲིས་པ་མཐོང་བ། དེ་ལ་མཆོད་པ་སོགས་སངས་རྒྱས་ལ་འབྲེལ་བའི་དགེ་རྩ་ཆུང་ངུའི་ཀྱང་མཐར་བླ་ན་མེད་པའི་བྱང་ཆུབ་ཐོབ་པར་དམ་ཆོས་པད་དཀར་ལས་གསུངས་པ་དང་། སངས་རྒྱས་ཀྱི་མཚན་དང་རིག་སྔགས་ཀྱི་སྒྲ་ཐོས་པའི་དུད་འགྲོ་སོགས་ཀྱང་མཐར་གྱིས་གྲོལ་བར་གསུངས་པ་དང་། རྒྱ་མཚོའི་ཆུ་སྲིན་གདུག་པ་ལ་སོགས་སངས་རྒྱས་ཞེས་པའི་མཚན་ཙམ་ཐོས་པས་དུད་འགྲོའི་སྐྱེ་གནས་ལས་ཐར་ཏེ་མིར་སྐྱེས་ནས་དགྲ་བཅོམ་པ་ཐོབ་པ་དང་། གཟུངས་སྔགས་ཁྱད་པར་ཅན་གྱིས་བསྔགས་པའི་རོལ་མོའི་སྒྲ་ཐོས་པས་འཚེ་བ་ཞི་ཞིང་རྣམ་གྲོལ་ཐོབ་པར་གསུངས་པ་དེ་འདྲ་མཐའ་ཡས་པ་ཡོད་པ་འདི་དག་ལ་ཐོས་པས་གྲོལ་བར་བཏགས་ཀྱང་འགལ་བ་ཅི་ཡང་མེད་དོ། །
ཡང་ཏིང་རྒྱལ་ལས། མི་གང་ཐུབ་པའི་ཟླ་བ་དྲན་བྱེད་པ། །དེ་ཡི་མདུན་ན་རྟག་ཏུ་སྟོན་པ་བཞུགས། །དེ་ནི་རྒྱ་ཆེར་མྱ་ངན་འདའ་བར་འགྱུར། །ཞེས་སངས་རྒྱས་དང་བྱང་སེམས་གསང་སྔགས་དང་རིག་སྔགས། དམ་པའི་ཆོས་དང་། ཆོས་ཉིད་ཟབ་མོ་འདི་རྣམས་ཡིད་ལ་བྱས་ཏེ་དྲན་པས་མཐར་གྱིས་སྲིད་ཞིའི་རྒུད་པ་ཀུན་ལས་རྣམ་པར་གྲོལ་བར་འགྱུར་བ་ཡིན་པས་དྲན་པས་གྲོལ་བའང་ཅི་སྟེ་མེད། མདོར་ན་སངས་རྒྱས་ཀྱི་ཡེ་ཤེས་ནི་ཤེས་བྱ་ཐམས་ཅད་ཀྱི་ནང་ན་སྟོབས་མཆོག་ཏུ་གྱུར་པའི་རྒྱུ་མཚན་གྱིས། དཀོན་མཆོག་གསུམ་ལ་བྱ་བ་བྱས་ཤིང་འབྲེལ་བའི་ལས་ཐམས་ཅད་འཁོར་བ་ན་འཁོར་བའི་གནས་སྐབས་རྣམས་སུ་ནམ་ཡང་ཟད་པར་མི་འགྱུར་ཞིང་། ཆུད་མི་ཟ་བར་འདུས་མ་བྱས་མྱ་ངན་ལས་འདས་པ་ཐོབ་པའི་རྒྱུར་འགྱུར་བར་དེ་བཞིན་གཤེགས་པའི་བདེན་གསུང་བསླུ་བ་མེད་པས་ཡང་ནས་ཡང་དུ་བཀའ་བསྩལ་བ་འདི་ལ་སུ་ཞིག་གིས་ཐེ་ཚོམ་བྱེད་པ་དེ་ནི་བདུད་ཀྱི་བསླུས་པ་ཡིན་ནོ། །དེ་ལྟར་མཐོང་བ་སོགས་ཀྱིས་གྲོལ་བ་དེ་ཉིད་ཆུད་མི་ཟ་བ་བར་བདེན་ཡང་ཕལ་ཆེར་དགེ་རྩ་དེས་ནམ་ཞིག་ཡུན་རིང་པོའི་མཐར་གྲོལ་བ་ཐོབ་པ་ཡིན་ལ། རྒྱུ་ཡི་ཐེག་པའི་གཞུང་ལས་མ་གྲགས་པའི་དབང་བསྐུར་གྱི་ཆོ་གས་ཡེ་ཤེས་རྒྱུད་ལ་འཇོག་པ་སོགས་ཐབས་མཁས་ཀྱི་ཁྱད་པར་དུ་མ་སྔགས་རྒྱུད་རྣམས་སུ་བསྟན་པ་ཡོད་ཅིང་། ཐེག་པ་ཆེ་ཆུང་དང་རྒྱུ་འབྲས་ཀྱི་ཐེག་པ་རྣམས་གོང་ནས་གོང་དུ་ཡོན་ཏན་རྒྱ་ཆེར་འཕགས་པ་ལྟར་འབྲས་བུའི་ཐེག་པ་ཀུན་གྱི་མཐར་ཐུག་པའི་རྒྱལ་པོ་ཨ་ཏི་ཡོ་གའི་རྒྱུད་ལས། ལམ་གྱི་ཁྱད་ཆོས་དུ་མ་དང་ཆོས་ཉིད་ཀྱི་རང་སྒྲ་རྡོ་རྗེའི་ཚིག་ཁྱད་པར་ཅན་གྱི་སྔགས་དང་རིག་པའི་བྱིན་རླབས་ཆེན་པོའི་ཆོ་འཕྲུལ་ལྷག་པར་མངོན་པ་བཏགས་གྲོལ་སོགས་བཤད་པ་ནི། གཞན་ལས་བྱིན་སྟོབས་འཕགས་པས། གང་དག་སོ་སོའི་དད་མོས་ཀྱི་སྐལ་བ་བཞིན། རབ་ཚེ་འདི། འབྲིང་བར་དོ། ཐ་མ་སྐྱེ་བ་རྗེས་མ་ལྟ་བུར་ཡུན་མི་རིང་བ་ན་གྲོལ་བ་སྟེར་བའི་རྒྱུ་བྱེད་པའི་ཕྱིར། བཏགས་གྲོལ་ལ་སོགས་པའི་མིང་གིས་ཆེ་ཐང་དུ་བསྔགས་པ་ཡིན་པས། ཟབ་མོའི་ཐབས་ཀྱི་གདམས་པ་འདི་དག་ལ་སྨད་པའི་བདུད་ཀྱི་གསང་ཚིག་བཀྱེས་ན། སངས་རྒྱས་དང་དེའི་གསུང་ལ་སོམ་ཉིའི་སྒོ་ནས་སངས་རྒྱས་ཀྱི་འཕྲིན་ལས་འགོགས་པའི་ངག་གི་ཉེས་པ་ཤིན་ཏུ་ལྕི་བ་བསགས་པ་དང་། རང་ཉིད་ཟབ་མོའི་ཆོས་སྤང་བའི་ཉེས་པས་གོས་པ་དང་། གཞན་གྱི་དགེ་རྩ་ལ་གེགས་བྱེད་པའི་བདུད་ཀྱི་ལས་སུ་འགྱུར་བས་ཅི་ནས་ཀྱང་སྤང་བར་བྱས་ཏེ། ཟབ་མོའི་ཐབས་རྣམས་ལ་གུས་པས་བསྟེན་ན་རང་དང་གཞན་ལ་འདི་ཕྱི་ཕྲལ་ཡུན་ཀུན་ཏུ་དགེ་བར་འགྱུར་རོ། །
དེ་ལྟར་འཕྲོས་དོན་ཅུང་ཟད་སྨྲོས་ནས། གང་ཞིག་ཐེག་མཆོག་དམ་པའི་ཆོས་ཀྱི་སྙིང་པོ་འདི་སྤར་དུ་བསྒྲུབ་པ་ནི་ཕན་ཡོན་ཆེ་ཞིང་དོན་ཆེན་མཚུངས་མེད་ཡིན་པར་ཤེས་ནས་རང་གི་ལེགས་བྱས་ལ་དགའ་ཞིང་ཡི་རངས་བར་བྱས་ན་དགེ་བའི་རྩ་བ་དེ་ཡང་འགྱོད་པ་སོགས་ཀྱིས་མ་གོས་པའི་དྲི་མ་མེད་པ་དང་གོང་ནས་གོང་དུ་རྒྱ་ཆེར་འཕེལ་བར་གསུངས་པའི་ཕྱིར་རང་དང་གཞན་གྱི་དགེ་རྩ་རྣམས་ལ་ཡི་རངས་ཤིང་། ལེགས་བྱས་དེ་དག་བར་མ་དོར་ཆུད་མི་ཟ་བར་མཐར་འབྲས་བྱང་ཆུབ་ཆེན་པོར་སྨིན་པ་དང་། གནས་སྐབས་སུ་རང་གཞན་དོན་གཉིས་འགྲུབ་པའི་དཔལ་ཕུན་སུམ་ཚོགས་པ་འབྱུང་བའི་ཆེད་དུ་ཡོངས་སུ་བསྔོ་ཞིང་ཤིས་པ་བརྗོད་པའི་རིམ་པ་ནི།
འདི་ལྟར་ལེགས་བྱས་འདིས་མཚོན་རང་གཞན་གྱི། །དུས་གསུམ་དགེ་བའི་དངོས་པོ་ཀུན་བསྡོམ་ནས། །འཁོར་གསུམ་དམིགས་པ་མེད་པའི་ཤེས་རབ་དང་། །ཐབས་ལ་མཁས་པས་ཡོངས་སུ་བསྔོ་བགྱིད་ན། །ཆོས་དབྱིངས་ནམ་མཁའི་མཐའ་ཀླས་མ་ལུས་ཞིང་བཞུགས་རྒྱལ་བ་མཆོག་རྣམས་དང་། །རྒྱལ་སྲས་དཔའ་བོ་མཁྱེན་རབ་ཐུགས་རྗེའི་ཐབས་དང་དཔག་མེད་སྟོབས་མངའ་བ། །དེ་རྣམས་ཀུན་གྱིས་དཔང་པོ་མཛད་ནས་འདིར་ནི་ཇི་ལྟར་སྨོན་པ་བཞིན། །ཡོངས་སུ་འགྲུབ་པའི་མཐུན་འགྱུར་མཛད་ཅིང་གེགས་མེད་འགྲུབ་པར་བྱིན་གྱིས་རློབས། །རབ་དགེ་དྲི་མེད་ཀུན་བཟང་མཆོད་སྤྲིན་འདིས། །མ་ལུས་རྒྱལ་བ་རྒྱལ་སྲས་འཁོར་དང་བཅས། །རྟག་པར་དགྱེས་པ་རབ་ཏུ་བསྐྱེད་བགྱི་ཞིང་། །རྒྱལ་བའི་དམ་ཆོས་མ་ལུས་འཛིན་གྱུར་ཅིག །ངན་སོང་གསུམ་གྱི་སྡུག་བསྔལ་རྒྱུན་ཆད་ཅིང་། །མཐོ་རིས་རྣམས་ཀྱང་སོ་སོའི་རྒུད་པ་བྲལ། །བདེ་དགའ་རྒྱ་མཚོའི་དཔལ་ལ་རབ་སྤྱོད་དེ། །ཀུན་ཀྱང་ཐེག་མཆོག་བསྟན་ལ་འཇུག་པར་ཤོག །ཆོས་འདི་གང་དུ་དར་བའི་ས་ཕྱོགས་སུ། །མི་མཐུན་དུས་ཀྱི་རྒུད་པ་ཀུན་ཞི་ཞིང་། །དཔལ་དང་འབྱོར་བ་བདེ་སྐྱིད་བཀྲ་ཤིས་པའི། །སྣང་བ་ཉིན་མོར་བྱེད་པས་སྐྱོང་གྱུར་ཅིག །མིག་གཅིག་གིས་ནི་སྲིད་གསུམ་ས་ལེར་གཟིགས་མ་ཁྱོད་ནི་ཆོས་འདིའི་གཉེར་འཛིན་ཏེ། །མིག་སྟོང་བགྲད་པས་བསྟན་ལ་བྱ་ར་བྱེད་ཁྱོད་ཆོས་འདིར་རྟག་ཏུ་ཉེ་བར་གནས། །ཀྭ་ཡེ་རྡོ་རྗེའི་མཚོན་ལྡན་རྡོ་རྗེ་མཛེས་པ་ལ་སོགས་ངེས་གསང་བསྟན་སྲུང་རྣམས། །རྡོ་རྗེ་འཛིན་པའི་བཀའ་བཞིན་ཟབ་མོའི་ཆོས་འདི་སྲུངས་ལ་དར་ཞིང་རྒྱས་པར་མཛོད། །རྒྱལ་བསྟན་སྤྱི་དང་ཟབ་མོ་ནང་རྒྱུད་གསུམ། །ཁྱད་པར་འོད་གསལ་རྡོ་རྗེ་སྙིང་པོ་ཡི། །བསྟན་པ་རིན་ཆེན་ཕྱོགས་བརྒྱར་འབར་བ་དང་། །བསྟན་འཛིན་ཀུན་ཀྱང་བསྐལ་བརྒྱར་འཚོ་གཞེས་ཤོག །ཀུན་མཁྱེན་མི་ཡི་སེང་གེ་གང་བཞུགས་དང་། །འཇམ་པའི་དབྱངས་དང་ཀུན་ཏུ་བཟང་པོ་སོགས། །སྲས་བཅས་རྒྱལ་བས་ཇི་ལྟར་བསྔོ་མཛད་པ། །དེ་བཞིན་དགེ་ཚོགས་འདི་ཡང་རབ་ཏུ་བསྔོ། །ནམ་མཁའི་མཐས་ཁྱབ་སེམས་ཅན་མཐའ་ཇི་སྲིད། །བདག་སོགས་རྒྱལ་སྲས་སྤྱོད་པ་རྒྱ་མཚོར་འཇུག །རྫོགས་སྨིན་སྦྱང་བ་མཐའ་རུ་ཕྱིན་གྱུར་ནས། །འགྲོ་ཀུན་ཀུན་མཁྱེན་རྒྱལ་བའི་སྐུ་ཐོབ་ཤོག །ཆོས་ཚུལ་འདི་ལ་བསམ་སྦྱོར་འབྲེལ་བ་ཡི། །འགྲོ་བ་ཀུན་ཀྱང་ཚེ་རབས་ཐམས་ཅད་དུ། །ཐེག་མཆོག་དམ་པའི་ཆོས་དང་མི་འབྲལ་ཞིང་། །རང་སེམས་འོད་གསལ་གཉུག་མའི་དོན་རྟོགས་ཤོག །རྣམ་དཀར་བྱེད་པོ་དམ་པའི་སྐྱེས་བུ་ཟུང་། །སྐུ་ཚེའི་རི་བོ་བསྐལ་བརྒྱར་བརྟན་པ་དང་། །བཞེད་དོན་མ་ལུས་ཆོས་མཐུན་ཡིད་བཞིན་འགྲུབ། །བསྟན་ལ་བྱ་བ་རྒྱ་ཆེར་བགྱིད་པར་ཤོག །ཀུན་གསལ་ལམ་ཀུན་ཀུན་ནས་འགེངས་པ་རྒྱལ་དང་རྒྱལ་སྲས་རིག་པ་འཛིན། །ལྷ་དང་དྲང་སྲོང་གྲུབ་པའི་ཚོགས་ཀྱི་བདེན་ཚིག་ལྷ་ཡི་རོལ་མོ་དང་། །ལྷན་ཅིག་ཡིད་འོང་ལྷ་ཡི་མེ་ཏོག་མདངས་ལྡན་ཆར་གྱིས་ཕྱོགས་ཀུན་ཏུ། །དགེ་མཚན་བཀྲ་ཤིས་རྟག་པ་དམ་པས་དགེ་དང་ལེགས་པ་ཀུན་སྩོལ་ཅིག །ཅེས་མཛོད་བདུན་སྤར་དུ་བཀོད་ཚུལ་གྱི་དཀར་ཆག་དོན་བསྡུས་ཉུང་ངུ་འདི་ཉིད་རྣམ་དཀར་འདུ་བྱེད་པ་པོ་ཉིད་ནས། རབ་དཀར་ལྷ་རེག་དང་བཟང་གོས་གསེར་མདངས་སོགས་ཀྱི་སྐྱེས་བཅས་བཀས་བསྐུལ་བ་ལྟར། མི་ཕམ་འཇམ་དབྱངས་རྣམ་པར་རྒྱལ་བས་སྒ་ལུང་བདེ་མཆོག་ཕོ་བྲང་དུ་གྲགས་པའི་གནས་སུ། རབ་ཚེས་ས་སྤྲེལ་དབོ་ཟླའི་ཚེས་ཉེར་ལྔ་དགེ་བར་གྲུབ་པར་བགྱིས་པ་མངྒ་ལཾ།། །།
དེ་ལྟར་མཁས་མཆོག་མི་ཕམ་པའི་གསུང་ལ་ཕྲན་བུའི་བསྒྱུར་བཀོད་གོང་འོག་གི་རྟགས་ཙམ་མ་གཏོགས་གཞན་ཐོག་མཐའ་ཀུན་གསུང་བསླད་མེད་རང་སོར་བྱས་ཤིང་། སྐབས་དོན་གྱི་ཁྱད་པར་དམིགས་བསལ་བ་རྣམས་ཚན་སོ་སོར་ཕྱེ